Man vas ná inbraak by Pta-kerkArgieffoto ŉ 27-jarige man is in hegtenis geneem nadat hy glo oor die naweek by ŉ kerk in Pretoria ingebreek en dit besteel het. Kapt. Bonginkosi Msimanga, polisiewoordvoerder, het gesê die Hercules-polisie in die weste van Pretoria was Saterdag besig met roetinepatrollies in die Daspoort-omgewing toe hulle die verdagte omstreeks 19:40 langs die pad opgemerk het. “Hy het verdag opgetree en ŉ mikrogolfoond en ŉ verwarmer in sy besit gehad. Die polisie het die man ondervra en hy kon nie behoorlik verduidelik hoe hy aan die items gekom het nie,” het Msimanga gesê. Hy is dadelik in hegtenis geneem op aanklag van die besit van beweerde gesteelde eiendom. Daar is later vasgestel dat hy glo by die Metodistekerk in Daspoort ingebreek het. “Die hek is van sy spoor af gelig waarna die stoorkamer se deur oopgedwing is. Personeel by die kerk is daarna van die inbraak ingelig en ŉ bykomende saak van inbraak is aanhangig gemaak.” Die man moet binnekort in die Pretoria-landdroshof verskyn.